Nos Hugo Bruni, canonicus Lugdunensis, collector decime pro subsidio Sicilie concesse in civitate et dyocesi Lugdunensi in Imperio deputatus, notum facimus universis quod nos anno Domini Mº CCº nonagesimo octavo, die lune post festum beati Georgii, recepimus in deposito a domino Philippo de Briort, procuratore domus Montisbertodi, solvente et deliberante pro venerabili patre domino abbate Cluniacensi tenente domum Montisbertodi predictam, sexaginta et quindecim libras Viennensium pro dicta decima debita pro domo Montisbertodi supradicta, pro quinque terminis dicte decime elapsis et quia dictus dominus abbas credat se excusare a solutione dicte decime pro dicta domo debite, quam occasione mense sue in dyocesi Lugdunensi in Imperio percipit, pro eo quod capud sue abbacie in Regno consistit, ad quam excusationem optinendam reverendus in Christo pater dominus Marsiliensis episcopus collector ejusdem decime concessit et voluit quod citra finem ultimi termini dicte decime ostendere valeat se a solutione hujusmodi decime excusatum, alioquin intentionis nostre est quod extunc dictum pecunie solutum depositum cedat in solutum. Datum anno et die quibus supra. Littere solutionis de LXX[V] libris Viennensium traditis in deposito domino Hugoni Bruni, obedientiario Sancti Justi Lugdunensis, pro decima domus Montisberthodi, quam dominus rex Sicilie usus est habere.